لغروب أولا لهبوط ديال الشمش هو لوقيتة اللي الطرف لفوقاني ديال الضوّيرة دالشمش كاتغبر فلعشية تحت لأفق ديال لمراقيب اللي كايشوف فيه. لكلمة تقدر تعني لعملية كاملها ديال لعبور دلقرص ديال الشمش لتحت لأفق زيادة على التأتيرات لجوية اللي كاتبع لهاد الضاهيرة. لحركة ديال لأرض هي اللي كاتخلي الضاهيرة ديال لغروب تطرى واخّا كايبان بلّي الشمش هي اللي كاتحرك وكاتهبط للأفق. لوهم ديال الشمش اللي كاتحرك جاي من لمرجع ديال الشوف (فهاد لحالة لأرض اللي كاتدور على راسها). هاد لحركة لوهمية ديال الشمش كانت مقنعة لبزّاف ديال الناس وخلات بزّاف ديال التقافات تكون عندها ميطولوجيات وخرايف وحكايات مبنية على نمودج ديال لأرض اللي لوسط والشمش هي اللي كاتدور عليها، حتى جا نيكولاس كوپيرنيكوس فلقرن 16 وبدّل هاد لقضية لنمودج اللي الشمش فيه هي اللي فلوسط. لغروب فالتعريف لفلكي كايطرا فواحد اللحضة اللي فيها لتحت ديال لقرص دالشمش كايكون مماس للأفق. لكلمة ديال لغروب واخّا هاكاك كاتعني عند الناس لفترة قبل وبعد هاد اللحضة: الشفق: لفترة فلعشية اللي السما فيها كاتكون مضوية ولكن الشمش مابقاتش باينة. اللحضة دللافّان ديال الشفق دلعشية كايتسمى لغساق لفلكي. لفترة من مورا ما الشمش هبطات ولألوان لفاقعة والتأتيرات ديال لجو مازالا كاينة.